PSD a lansat azi, la Centrul de Afaceri, „Bacăul Metropolitan” – viziunea social-democraților pentru dezvoltarea municipiului Bacău și a Zonei Metropolitane. Au participat eurodeputatul Dragoș Benea, președintele PSD Bacău, Cristina Breahnă Pravăț, candidată la președinția CJ, Valentin Ivancea, candidat la Primărie, toți candidații social-democrați la primăriile și consiliile locale celor 22 de localități din Zona Metropolitană. Invitați speciali au fost Olguța Vasilescu, primarul municipiului Craiova, și Ionuț Pucheanu, primarul municipiului Galați, ambii vicepreședinți naționali ai PSD.
Zona Metropolitană Bacău a fost înființată acum 20 de ani și include municipiul Bacău și comunele limitrofe: Berești-Bistrița, Buhoci, Faraoani, Filipești, Gioseni, Hemeiuș, Itești, Izvoru Berheciului, Letea Veche, Luizi-Călugăra, Măgura, Mărgineni, Nicolae Bălcescu, Odobești, Prăjești, Bacău, Sărata, Săucești, Secuieni, Tamași și Traian. În acest moment, președintele ZM este primarul Bacăului, Lucian Daniel Stanciu Viziteu (USR).
„Bacăul trebuie să fie eficient și rapid în decizii”
Eurodeputatul Dragoș Benea, vicepreședinte național al PSD, a subliniat că, de la înființare, Zona Mertropolitană Bacău „este doar un hub de sinecuri”. „Dacă nu punem în mișcare proiectul Zonei Metropolitane, degeaba se face proiectul Guvernului Ciolacu, Autostrada A7. Bacăul trebuie să fie eficient și rapid în decizii, de aceea PSD propune tandemul Valentin Ivancea la Primărie – Cristina Breahnă Pravăț la CJ”, a spus liderul social-democrat.
Benea le-a mulțumit liderilor naționali ai PNL și PSD, Nicolae Ciucă și Marcel Ciolacu, pentru că „au înțeles că municipiul Bacău bate pasul pe loc” și le-a mulțumit liberalilor că s-au alăturat social-democraților și îl susțin pe Valentin Ivancea. De asemenea, eurodeputatul a menționat că CJ are în municipiul Bacău nu mai puțin de șase șantiere.
Valentin Manea, primarul comunei Săucești, a spus că „echipa PSD nu a lăsat nicio comună în urmă”, iar „capitala județului ar trebui să fie un exemplu și un motor pentru administrația zonei”. Potrivit lui Manea, ZM este acum doar o „formă goală”, la care primarii localităților au simțit doar că au plătit cotizații.
Edmond David, primarul comunei Luizi Călugăra, a afirmat că ZM ar trebui să fie un instrument de management folosit la creșterea calității vieții. Edilul a criticat faptul că doar o parte dintre edili sunt cooptați în proiecte. „Valentin Ivancea este persoana potrivită pentru a da viață Zonei Metropolitane. Din punct de vedere al empatiei, Cristina Breahnă Pravăț ne bate pe toți”, a mai spus Edmond David.
Breahnă-Pravăț: „Investițiile din județ sunt puse în umbră de dezastrul din municipiul Bacău!”
„Cel mai important angajament este cel de a continua să menținem județul Bacău pe drumul dezvoltării. Nu cred că Bacăul are nevoie de experimente cu Dreapta politică”, a spus sen. Cristina Breahnă Pravăț, candidat la președinția Consiliului Județean.
Breahnă-Pravăț a amintit câteva dintre investițiile CJ („Autostrada Estului”, Aeroportul, drumurile județene, fondurile europene atrase pentru Sănătate, Învățământ și Cultură) și a spus că „aceste investiții sunt puse în umbră de dezastrul administrativ din municipiul Bacău din ultimii 12 ani”.
„Lucian Daniel Stanciu Viziteu trebuie trimis acasă, pe 9 iunie! Bacăul are o șansă, Valentin Ivancea – primar”, a declarat senatoarea. Ea a subliniat importanța alegerii la CJ și Primărie a unor candidați de aceeași culoare politică și l-a criticat pe Viziteu pentru lipsa de viziune pentru municipiul Bacău.
Ivancea: „Bacăul este un oraș necondus, în cădere liberă!”
„Singuri putem merge înainte, dar împreună putem ajunge departe!”, a spus Valentin Ivancea, președinte al CJ și candidat la postul de primar al municipiului Bacău. El a menționat și „triunghiul de dezvoltare”, la care, ca edil al municipiului, i se vor adăuga Cristina Breahnă Pravăț, ca președinte CJ, și fostul prefect Lucian Bogdănel, în calitate de viceprimar al Bacăului. „Vom arăta că știm ce avem de făcut și știm să conjugăm verbul a face”, a afirmat Ivancea.
Candidatul PSD a menționat proiectele în valoare de 600 de milioane de euro, Athletic Park, finalizarea Spitalului Municipal, biblioteca, sala Ateneu, noul muzeu, refacerea Casei „Alecsandri” șamd – în total 87 de proiecte finalizate în județ și 51 în implementare. De asemenea, a menționat că CJ a modernizat 100 km de drum, în cadrul „Autostrăzii Estului” și a asfaltat 340 de km de drumuri comunale și județene.
„Aceste proiecte sunt puse în umbră de municipiul Bacău, care are o administrație ce nu a lucrat pentru cetățean. Municipiul Bacău este ultimul vagon din garnitură, nu locomotiva!”, a spus Ivancea.
Candidatul PSD a mai vorbit despre scandalurile de corupție ale administrației Viziteu și a menționat dosarul „Apartamentul”, „cu tot felul de facilități pentru membrii de partid”.
Ivancea a amintit despre promisiunile lui Viziteu din 2020 și contractul pe care l-a semnat cu băcăuanii. „La finalul mandatului lui Viziteu, avem cartiere în paragină, furnizarea apei este tot așa cum a preluat-o, a irosit fondurile atrase pentru Rezerva de apă și nu avem siguranța furnizării apei, 2 licitații pentru transportul public ratate. Absolut niciun proiect pentru Zona Metropolitană, s-au cerut doar cotizații! Toate temele din contract nu au fost atinse. A promis că va da banii înapoi, dar nu o va face. Nici proiectele europene de 56 de milioane de euro preluate de la fosta administrație nu le-a finalizat, ba mai mult, băcăuanii vor plăti din banii lor 30 de milioane de euro”, a spus Ivancea.
Candidatul PSD a criticat „realitatea virtuală” cu care se laudă Viziteu pe Facebook și faptul că nu a fost rezolvată problema maidanezilor. „Bacăul este un oraș necondus, în cădere liberă!”
„Îmi iau angajamentul că voi face un stadion, alături de Guvernul Ciolacu și echipa social-democrată!”
„Bacăul Metropolitan trebuie să devină o locomotivă a județului”, a spus Ivancea. El a vorbit despre realizarea, în mandatul său de primar, a unui nou pod peste Bistrița, punerea în siguranță a aducțiunii de la Valea Uzului, realizarea unei noi surse de apă, dezvoltarea zonei de 600 de hectare de la aeroport, care poate deveni hub industrial.
„Nu promit, îmi iau angajamentul că voi face un stadion, alături de Guvernul Ciolacu și echipa social-democrată! Bacăul trebuie să aibă o echipă care să se bată cu granzii campionatului național!”, a concluzionat Ivancea.
Susținere pentru Ivancea și Breahnă-Pravăț de la primarii din Craiova și Galați
Ionuț Pucheanu, primarul municipiului Galați, și-a îndemnat colegii social-democrați să dea „ce e mai bun” în cele două săptămâni de campanie care au mai rămas. „Nu des vezi într-un oraș atât de mare cum cele mai importante funcții sunt împărțite între o doamnă și un domn”, a mai spus Pucheanu.
Olguța Vasilescu, primarul municipiului Craiova, a amintit că a implementat proiecte de un miliard de euro, pentru stadion, stadion de atletism, reabilitatea tuturor spitalelor și instituțiilor de învățământ, asfaltarea a 300 de străzi, și cel mai mare proiect de aducțiune de apă din Europa, de 100 de km.
„Sunt convinsă că atât Cristina (Breahnă Pravăț – n.n), cât și Vali (Valentin Ivancea – n.n) vor face o treabă bună, după cei 4 ani (ai administrației Viziteu – n.n) în care ne-am lămurit cum se fac parcările plutitoare și ne-am convins că totul este o aiureală, iar cei care au făcut astfel de promisiuni nu merită un nou mandat”, a conchis Olguța Vasilescu.
Filmarea evenimentului „Bacăul Metropolitan” poate fi urmărită AICI.